NYT: Näin härskisti Italian mafia rahastaa vastaanottokeskuksilla – kultaisia kylpyhanoja, hienoja viinejä ja setelipiiloja

New York Times uutisoi, että toukokuussa paljastunut uskomaton vyyhti saattaa olla vain yksi esimerkki siitä, miten Italian mafia hyötyy turvapaikanhakijoiden vastaanottokeskuksista.

Lähi-idästä ja Afrikasta vyöryvä turvapaikanhakijoiden virta on kuormittanut erityisesti Italiaa ja Kreikkaa. Italiaan on saapunut pelkästään vuoden 2017 aikana yli 83 000 ihmistä. Italia on joutunut satsaamaan miljoonia ja miljoonia turvapaikanhakijoiden vastaanottamiseen. Eurot ovat houkutelleet myös järjestäytynyttä rikollisuutta.

Toukokuussa uutisoitiin, kuinka mafia ujuttautui pyörittämään Etelä-Italian Calabrian Isola di Capo Rizzutolla yhtä sen suurimmista vastaanottokeskuksista. Keskuksessa on kerrallaan 1 500 ihmistä. Asiasta uutisoi muun muassa BBC.

Mafia oli viranomaisten mukaan piiloutunut paikallisen katolilaisen hyväntekeväisyysjärjestön Catholic Misericordian taakse, joka oli virallisesti vastuussa vastaanottokeskuksesta.

Tapauksen paljastuminen johti 68 ihmisen pidätykseen. Joukossa oli pappi Edoardo Scordio sekä järjestön johtaja Leonardo Sacco. Joukossa oli myös mafian kätyreitä. Heitä syytetään muun muassa petoksesta, julkisen rahan väärinkäytöstä ja mafiayhteyksistä. The New York Times uutisoi alkuviikosta, että toiminta oli todella härskiä.

Lehden mukaan turvapaikanhakijoille syötettiin pieni annos eltaantunutta kanaa, jos he saivat edes sitä. Samaan aikaan pappi tuhlasi rahoja ylellisiin hotelleihin ja ravintoloihin, hienoihin viineihin ja piilotti tuhansia euroja kolmeen kassakaappiin. Hänen mafiakumppaninsa taas törsäsivät rahoja muun muassa kultaisiin kylpyhanoihin ja piilottivat setelitukkuja takkoihinsa.

Viranomaisten mukaan joukkio vei kaikkiaan 36 miljoonaa euroa hallinnon rahaa. Se on yli kolmannes 102 miljoonasta eurosta, mitä järjestölle myönnettiin vuosikymmenen aikana.

The New York Times kertoo, että tapaus voi olla vain yksi karu esimerkki. Lehden mukaan turvapaikanhakijoiden suuri määrä on altistanut vastaanottokeskukset entistäkin enemmän korruptiolle ja petoksille. New York Timesin mukaan hallinnon valvonta ei ole riittävää, ja julkisia varoja on helppo suunnata täysin muualle kuin mihin ne on tarkoitettu, eli turvapaikanhakijoiden majoitukseen, muonitukseen, taskurahoihin ja kotouttamistoimiin.

– Gangsterit ovat siellä missä valta ja raha ovat. Kokaiinin salakuljetuksen ohella, ’Ndranghetan gangsterit olivat vahvoja kiristyksessä ja julkisissa tarjouksissa. Nyt se on pelaaminen ja siirtolaiskeskukset, mafiatutkija ja Calabrian pääsyyttäjä Nicola Gratteri sanoo lehdelle.